Emneevaluering PED1001 høsten 2023
Emneansvarlig: Kjetil Horn Hogstad.

Kjetil har hatt ansvaret for PED1001 høsten 2023, og Elin Rødahl Lie skal overta førsteårsemnene fra januar 2024. Høsten 2023 har vi overlappet. Ansvarsfordelingen har vært slik at Elin hovedsakelig har konsentrert seg om å forberede PED1002, og Kjetil om gjennomføringen av PED1001. Som tidligere år brukes erfaringene fra PED1001 som grunnlag for justeringer av PED1002.

Erfaringer fra PED1001
Emnet har blitt evaluert gjennom samtaler med studentene, tilbakemeldinger på forelesning, seminar og Sentralen, og gjennom ulike former for skriftlig tilbakemelding. Evalueringene har blitt gjort uformelt gjennom hele semesteret, og som en formell skriftlig evaluering ved slutten av semesteret.

Studentene er i hovedsak veldig fornøyd med undervisningen i emnet. Basert på tilbakemeldingene er bredden i undervisningstilbudet god. De fleste opplever at de får nytte av deler eller hele tilbudet. De som kommer rett fra videregående føler seg ivaretatt. De forstår hva som kreves av dem og opplever at de lærer. De som har studert før blir utfordret faglig fordi de ser hvor komplekst pedagogikk er og hvor mye refleksjon og faglig innsikt emnet åpner for. I tilbakemeldingene blir alle delene av undervisningen trukket frem som nyttig, men de som blir nevnt oftest er de obligatoriske oppgavene, Sentralen og ukesoppgavene.

Flere studenter har ikke fått med seg at de har hatt muligheten til å få tilbakemeldinger fra faglærer på obligatoriske innleveringer. Vi vurderer om vi kan informere tydeligere om dette.

Endringer for PED1002
Vi har høsten 2023 sett en økning i studenter med utilstrekkelige forhåndskunnskaper. På tross av et omfattende veiledningstilbud, ser vi også at en del studenter legger ned for lite innsats i de obligatoriske arbeidskravene. Det har også vært en økning i antallet studenter som har blitt mistenkt for fusk, hovedsakelig ved bruk av KI.

For å sikre et visst faglig nivå og for å vanskeliggjøre fusk ved bruk av KI, legger vi til en muntlig komponent i de obligatoriske oppgavene i PED1002.